বেঙ্গালুরু’তে ন্যাসকম এবং ফ্রনহোফার ইন্সটিটিউট আয়োজিত বাণিজ্য ফোরামে প্রধানমন্ত্রীর ভাষণ

সম্মানীয় ডঃ অ্যাঞ্জেলা মার্কেল! বেঙ্গালুরু’তে আপনার সঙ্গে মিলিত হতে পেরে আমি খুবই আনন্দিত। ভারত-জার্মান শীর্ষ বৈঠকে আপনাকে স্বাগত। গত এপ্রিলে হ্যানোভার ও হ্যানোভার মেস শহরে আমার সফরের ঘটনা আমি খুব ভালোভাবেই স্মরণ করতে পারি। ১৫টি দেশ অনেক সি.ই.ও. এবং ভারতের শত শত সংস্থা ঐ সময় অংশগ্রহণ করেছিল। হ্যানোভার মেস-এ আলোচনা ও মতবিনিময়ের ফলশ্রুতিতে আমরা যা পেয়েছি, তা নির্মাণ শিল্প সম্পর্কে আমাদের দর্শন ও প্রকৌশলকে এক নতুন রূপ ও আকার দান করবে। বিশেষত, যে সময়ে আমরা ভারত’কে বিশ্বের নির্মাণ শিল্পের একটি পীঠস্থান হিসেবে গড়ে তুলতে চাইছি, তখন এই বিষয়টি খুবই তাৎপর্যময়। ডঃ মার্কেল এবং বন্ধুগণ, ভারত-জার্মানি অর্থনৈতিক সহযোগিতার সম্ভাবনা বিশাল। ভারতে বিনিয়োগকারী দেশ হিসেবে জার্মানি রয়েছে সপ্তম স্থানে। আমাদের সৌভাগ্য যে আমরা সঠিক লক্ষ্যেই এগিয়ে চলেছি। বিশ্বের অর্থনৈতিক কর্মকাণ্ড সম্পর্কে সাম্প্রতিক তথ্য ও পরিসংখ্যানে আমাদের এই প্রত্যয় আরও বৃদ্ধি পেয়েছে। কিন্তু মনে রাখতে হবে যে, শুধুমাত্র তাতেই আমাদের সন্তুষ্ট থাকলে চলবে না। এই সমস্ত বিশ্লেষণী তথ্যকে বাস্তবে রূপান্তরিত করতে সম্ভাব্য সবরকম প্রচেষ্টা চালিয়ে যেতে আমরা তাই অঙ্গীকারবদ্ধ। এক মুক্ত মানসিকতা ও আন্তর্জাতিক দৃষ্টিভঙ্গী নিয়ে ভারত’কে একটি সহজ ও সুলভ বাণিজ্য কেন্দ্র হিসেবে গড়ে তুলতে আমরা গত ১৫ মাস ধরে অক্লান্ত পরিশ্রম চালিয়ে গেছি। শিল্প বাণিজ্যের অনুকূল পরিবেশ গড়ে তুলতে আমরা প্রতিশ্রুতিবদ্ধ। কারণ আমরা বিশ্বাস করি যে, তা সম্ভব হলে ভারতের সাধারণ নাগরিকদের জীবন ধারণের মান আরও উন্নত হয়ে উঠবে। বিশ্ব ব্যাঙ্ক গোষ্ঠীর এক সাম্প্রতিক সমীক্ষায় প্রকাশ যে আমাদের বিভিন্ন রাজ্যের সরকার ব্যবসা-বাণিজ্যকে সহজতর করে তুলতে যথোচিত গুরুত্বের সঙ্গে চেষ্টা চালিয়ে যাচ্ছে। যুক্তরাষ্ট্রীয় শাসন ব্যবস্থার সঙ্গে সামঞ্জস্য রেখে এবং সহযোগিতা ও প্রতিযোগিতামূলক যুক্তরাষ্ট্রীয় মানসিকতা নিয়ে রাজ্যগুলি কাজ করে চলেছে। এক স্বচ্ছ, অন্তর্ভেদী ও অনুকূল নিয়ন্ত্রণ ব্যবস্থা যাতে দ্রুত চালু করা যায়, সেই লক্ষ্যে রাজ্যগুলি এখন পরস্পরের সঙ্গে প্রতিযোগিতায় সম্মুখীন। বন্ধুগণ! আজকের দিনে ভারতে সবচেয়ে বড় চ্যালেঞ্জ হল দেশের যুবসমাজকে উৎপাদনমুখী কাজকর্মের সঙ্গে যুক্ত করা। এই চ্যালেঞ্জের মোকাবিলা করতে নির্মাণ শিল্পের ওপর আমাদের খুব বেশি রকম জোর দিতে হবে। গত কয়েক দশক ধরে এই শিল্পটি মোট অভ্যন্তরীণ উৎপাদনের মাত্র ১৬ শতাংশের মধ্যেই আবদ্ধ ছিল। স্বল্প ও মধ্য মেয়াদে শতাংশের এই হারকে আমাদের অবশ্যই ২৫-এ উন্নীত করতে হবে। এই লক্ষ্যকে সামনে রেখে আমরা ‘মেক ইন ইন্ডিয়া’ উদ্যোগ গ্রহণ করেছি। এই কাজ সফল করে তুলতে বাণিজ্যিক কাজকর্মকে আরও সহজ করে তোলা ছাড়াও শিল্প ও পরিকাঠামোর অনুমোদন ও অনুমতি দানের বিষয়টিও আমরা দ্রুত সম্পন্ন করে ফেলেছি। কয়লা, লৌহ আকরিক এবং অন্যান্য খনিজ পদার্থের মতো প্রধান প্রধান প্রাকৃতিক সম্পদের নিলাম ও বন্টনের বিষয়টিকে স্বচ্ছতার সঙ্গে পরিচালনা করে গত ১৫ মাসে বিনিয়োগকারীদের উপযোগী একটি ক্ষেত্র আমরা প্রস্তুত করে ফেলেছি। আমরা জানি, আমাদের দেশে যে আর্থিক সহায়সম্পদ রয়েছে আমাদের প্রয়োজনের তুলনায় তা অপর্যাপ্ত। তাই, বিদেশি বিনিয়োগকে অধিকতর করে তুলতে প্রত্যক্ষ বিদেশি বিনিয়োগ সংক্রান্ত নীতিকে আমরা আরও উদার করে তুলেছি। এর ফলে, রেলে ১০০ শতাংশ প্রত্যক্ষ বিদেশি বিনিয়োগে অনুমতি দেওয়া ছাড়াও বিমা ও প্রতিরক্ষা ক্ষেত্রে প্রত্যক্ষ বিদেশি বিনিয়োগের মাত্রাকে আমরা ৪৯ শতাংশে উন্নীত করেছি। নির্মাণ ও চিকিৎসার সাজসরঞ্জাম উৎপাদনের ক্ষেত্রে প্রত্যক্ষ বিদেশি বিনিয়োগের বিষয়টিকে আমরা সংশোধিত রূপ দিয়েছি। প্রত্যক্ষ বিদেশি বিনিয়োগ সম্পর্কিত আরও বেশ কিছু বিষয়কে আমরা বাস্তবমুখী করে তুলেছি। আমরা ভবিষ্যতের উপযোগী ব্যবহারিক ও সামাজিক পরিকাঠামো গড়ে তুলতে আগ্রহী। আর্থিক সহায়সম্পদ পরিচালনার ক্ষেত্রে শৃঙ্খলা নিয়ে এসে পরিকাঠামো ক্ষেত্রের জন্য আমরা আরও বেশি করে সম্পদ বন্টন করতে পেরেছি। এছাড়াও, আমরা গঠন করছি ভারতীয় বিনিয়োগ ও পরিকাঠামো তহবিল। আমাদের নিজস্ব সহায়সম্পদ থেকে এই তহবিলে ২০ হাজার কোটি টাকার (প্রায় ২.৭ বিলিয়ন ইউরো) বার্ষিক সংস্থান রাখার লক্ষ্যমাত্রা স্থির করেছি। সম্পদ পরিচালনার ক্ষেত্রে আমরা এক পেশাদার টিমকেও কাজে লাগাচ্ছি। রেল, সড়ক এবং সেচ প্রকল্পগুলির ক্ষেত্রে আমরা করমুক্ত পরিকাঠামো বন্ড ছাড়ারও পরিকল্পনা গ্রহণ করেছি। বেশ কয়েকটি কর ও নিয়ন্ত্রণ ব্যবস্থা চালু থাকার ফলে বিদেশি বিনিয়োগের বিষয়টি প্রতিকূল অবস্থায় ছিল। বিনিয়োগকারীদের আশঙ্কাগুলি দূর করতে আমরা বেশ কিছু দৃঢ় পদক্ষেপ গ্রহণ করেছি। কয়েকটি দৃষ্টান্ত আপনাদের সামনে তুলে ধরছি :- > নিরাপত্তা ও পরিবেশগত ছাড়পত্র সহ অনুমতিদানের বিষয়টি আমরা দ্রুততার সঙ্গে সম্পন্ন করেছি। > শিল্প লাইসেন্সের মেয়াদ আমরা বৃদ্ধি করেছি। > বেশ কিছু প্রতিরক্ষা সরঞ্জামের ক্ষেত্রে আমরা লাইসেন্স প্রথা তুলে নিয়েছি এবং কোনও কোনও ক্ষেত্রে নিয়ন্ত্রণগুলিকে আরও খোলামেলা করে তুলেছি। > প্রতিরক্ষা সংক্রান্ত শিল্প লাইসেন্সের মেয়াদ আমরা ৩ বছর থেকে বাড়িয়ে করেছি ১৮ বছর পর্যন্ত। > আমরা সুস্পষ্টভাবে ঘোষণা করেছি যে, অতীতের কোনও তারিখ থেকে আমরা কর প্রথা চালু করবো না। > বিকল্প বিনিয়োগ তহবিলের নিয়ম-কানুন সম্পর্কে আমরা বিজ্ঞপ্তি জারি করেছি, যাতে এই ধরণের তহবিলে বিদেশি বিনিয়োগের বিষয়টি আরও সহজ হয়ে ওঠে। > রিয়েল এস্টেট বিনিয়োগ ট্রাস্টের ক্ষেত্রে মূলধনী লাভের ওপর কর ধার্যের বিষয়টিকে আমরা আরও বাস্তবসম্মত করে তুলেছি। > স্থায়ী প্রতিষ্ঠান সংক্রান্ত নিয়ম-কানুনও আমরা সংশোধন করেছি। > কর ফাঁকি দেওয়ার বিরুদ্ধে সাধারণ আইন বলবৎ করার বিষয়টিকেও আমরা দু’বছর পিছিয়ে দিয়েছি। > সংসদে আমরা জি.এস.টি. বিল পেশ করেছি। আশা করছি, ২০১৬ সালের মধ্যে তা অনুমোদনের মাধ্যমে আইনে রূপান্তরিত হবে। > দেউলিয়া সংক্রান্ত একটি নতুন আইন রচনার কাজে আমরা ব্যস্ত রয়েছি; কোম্পানি ল ট্রাইব্যুনাল খুব শীঘ্রই গঠিত হচ্ছে। আমি এখানে পরিষ্কার করে বলতে চাই যে, আমাদের কর ধার্যের বিষয়টি খুবই স্বচ্ছ ও অন্তর্ভেদী। সৎ করদাতা এবং প্রকৃত বিনিয়োগকারী যাতে কর সংক্রান্ত বিষয়ে দ্রুত ও ন্যায্য বিচার পান, তা নিশ্চিত করতে আমরা আগ্রহী। আমাদের এই সমস্ত উদ্যোগ গ্রহণের ফলে বেসরকারি ও বিদেশি বিনিয়োগকারীদের কাছ থেকে আমরা ইতিবাচক সাড়া পেয়েছি। আমাদের মোট অভ্যন্তরীণ উৎপাদন বৃদ্ধির হার ৭ শতাংশ। বিগত বছরের সমতুল সময়কালের তুলনায় প্রত্যক্ষ বিদেশি বিনিয়োগের মাত্রা ৪০ শতাংশের মতো বৃদ্ধি পেয়েছে। বিশ্ব ব্যাঙ্ক, আন্তর্জাতিক অর্থ ভাণ্ডার, ও.ই.সি.ডি. সহ বহু আন্তর্জাতিক অর্থ প্রতিষ্ঠানের মতে, বৃদ্ধির হার আগামী বছরগুলিতে আরও ত্বরান্বিত হবে।